Die Witkeelswael (Hirundo albigularis) is 'n sangvoëlspesie wat inheems is aan Afrika suidwaarts van die ewenaar. Hulle oorwinter in die subtrope en trek vir die somermaande veral na Suid-Afrika waar hulle broei. Die spesie het baatgevind by die aanbou van damme en brûe, wat aan hulle bykomende broeigeleenthede verskaf. In Engels staan dit bekend as die White-throated swallow. Die Witkeelswael is 14–17 cm lank. Hulle is glansend-donkerblou geveerd oor die kop, bovlerke en rugkant, met 'n kol roesbruin vere oor die bles. 'n Opvallende blouswart band strek oor die bors, en skei die wit keel van die gryswit pens- en ondervlerkvere. Die wit keel en breë donker borsband onderskei dit van ander Hirundo-spesies. Die donker stertvere bevat 'n duidelike wit baan, en die buitestertvere is by die mannetjie effens langer as by die wyfie. Juveniele voëls is minder helderkleurig, met korter buitestertvere en 'n bruiner kroon. Hul roep bestaan uit aaneengerygde kweel- en kwetterklanke. Hierdie swaeltjiespesie broei hoofsaaklik in Suid-Afrika, en tot 'n mindere mate van Angola tot Zambië. Dit is oorwegend 'n trekvoël wat in Angola, Zambië en die suidelike DRK oorwinter.